সূচি নিয়ে বেজায় চটেছেন ম্যান সিটি কোচ
সূচি নিয়ে টুকটাক আপত্তি-অভিযোগ বেশ কিছুদিন ধরেই করে আসছিলেন পেপ গুয়ার্দিওলা। এফএ কাপের সেমি-ফাইনাল ম্যাচের পর ক্ষোভের বিস্ফোরণই ঘটালেন তিনি। তাদের সেমি-ফাইনাল ম্যাচটি শনিবারে রাখার কোনো কারণ খুঁজে পাচ্ছেন না ম্যানচেস্টার সিটি কোচ। এই ধরনের সূচিকে পুরোপুরি অগ্রহণযোগ্য বলে মনে করেন তিনি। চ্যাম্পিয়ন্স লিগের কোয়ার্টার-ফাইনালে বুধবার রেয়াল মাদ্রিদের বিপক্ষে মাঠে নামে সিটি। কঠিন চ্যালেঞ্জের ম্যাচে সেদিন ১২০ মিনিট খেলার পর ফয়সালা হয় টাইব্রেকারে। এরপর স্রেফ দুই দিন বিরতি দিয়েই শনিবার আরও একটি বড় ম্যাচ খেলতে হয় তাদের। এফএ কাপের সেমি-ফাইনালে তাদের প্রতিপক্ষ ছিল চেলসি। খানিকটা চোট সমস্যা থাকলেও মূলত শ্রান্তির কারণে এই ম্যাচে খেলানো হয়নি মূল স্ট্রাইকার আর্লিং হলান্ডকে। মাঠে নামা সিটির প্রায় সব ফুটবলারকেই এই ম্যাচে মনে হয়েছে ক্লান্ত। তাদের খেলায় চেনা ছন্দ, গতি ও ধার ছিল না একদমই। তারপরও অবশ্য কোনোরকমে তারা ম্যাচটি জিতে যায় ৮৪তম মিনিটে বের্নার্দো সিলভার গোলে। অনেক সুযোগ পেয়েও কাজে লাগাতে না পারার খেসারত দেয় চেলসি। ম্যাচের পর বিবিসির সঙ্গে কথোপকথনে গুয়ার্দিওলা ক্ষুব্ধ প্রতিক্রিয়া জানান এই ম্যাচের সূচি নিয়ে।
“আজকে আমাদেরকে খেলতে নামানোটা পুরোপুরি অগ্রহণযোগ্য। খেলোয়াড়দের স্বাস্থ্যের জন্য এটা অসম্ভব। স্বাভাবিক কিছু নয় এটা। মেনে নেওয়ার মতো নয়।” “আমি জানি, এই দেশে ব্যাপারটি একটু আলাদা (এফএ কাপের কারণে)। তবে খেলোয়াড়দের শরীরের কথা তো ভাবতে হবে। জানি না, আজকে আমরা কীভাবে উতরে গেলাম।” এফএ কাপের দ্বিতীয় সেমি-ফাইনালে রোববার মুখোমুখি হবে ম্যানচেস্টার ইউনাইটেড ও কভেন্ট্রি সিটি। গুয়ার্দিওলার মতে, এই ম্যাচটি শনিবারের রেখে সিটির ম্যাচ অনায়াসেই রোববারে রাখা যেত। ক্লান্তি নিয়েও চেলসিকে হারাতে পারায় দলের উচ্ছ্বসিত প্রশংসাও করেন কোচ। “আমার স্রেফ এখানে বলার ক্ষমতাই আছে। আমাদের ম্যাচ আগামীকাল কেন রাখা হলো না? চেলসি, ম্যানচেস্টার ইউনাইটেড, কভেন্ট্রি সিটি, কোনো দলকেই তো সপ্তাহের মাঝে খেলতে হয়নি।”
“বুধবার ১২০ মিনিট খেলার পর আজকে ছেলেরা আবার যেভাবে খেলেছে, আমার দেখা কোনো এক দল ফুটবলারের সেরা প্রদর্শনী এটি। তবে আমি চাই স্রেফ আমার ছেলেদের সুরক্ষা দিতে। স্বাভাবিক বোধের ব্যাপার এটা। কোনো বিশেষ কিছু বা বাড়তি কিছুর দাবি তো করছি না।” সিটির সঙ্গে ইংলিশ প্রিমিয়ার লিগের শিরোপা লড়াইয়ে থাকা আর্সেনালের কোচ মিকেল আর্তেতাও এখানে কণ্ঠ মেলান গুয়ার্দিওলার সঙ্গে। “এটা আমাদের কোনো ব্যাপার নয়, পেপ (গুয়ার্দিওলা) কিংবা আমার ব্যাপার নয়, ফুটবলারের ভালো থাকার ব্যাপার। ইউরোপিয়ান প্রতিযোগিতায় অংশ নিলে সব দলকেই একইভাবে লড়তে হবে। সাতদিন ধরে খেলছে না বা তিন দিন আগে খেলেনি, এই দল কোনোভাবেই রিকভারির সময় বেশি পেতে পারে না। এটা ঠিক নয়। কোনো দিক থেকেই এটা ঠিক নয়।” এই ম্যাচের পর অবশ্য একটু দম ফেলার ফুরসত পাচ্ছে গুয়ার্দিওলার দল। তাদের পরের ম্যাচ শুক্রবার ব্রাইটনের বিপক্ষে ইংলিশ প্রিমিয়ার লিগে।

বুধবার চ্যাম্পিয়ন্স লিগের ম্যাচ খেলে শনিবারই এফএ কাপের সেমি-ফাইনালে খেলতে হয়েছে ম্যানচেস্টার সিটিকে।